Document ID: 32003R1471

Komisjoni määrus (EÜ) nr 1471/2003,
(20. august 2003),
millega avatakse teatavate GATTi lepingutest tulenevate kvootide alusel 2004. aastal Ameerika Ühendriikidesse eksporditavate juustude ekspordilitsentside väljaandmise menetlus
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, [1] viimati muudetud määrusega (EÜ) nr 806/2003, [2] eriti selle artiklit 30,
ning arvestades järgmist:
(1) Komisjoni 26. jaanuari 1999. aasta määruse (EÜ) nr 174/1999 (milles sätestatakse piima ja piimatoodete eksporditoetuste kohaldamise üksikasjalikud erieeskirjad, [3] viimati muudetud määrusega (EÜ) nr 1392/2003 [4]) artikliga 20 nähakse ette, et mitmepoolsetel kaubandusläbirääkimistel sõlmitud lepingutega ettenähtud kvoodi raames Ameerika Ühendriikidesse eksporditava juustu ekspordilitsentse võib välja anda erimenetluse korras, mis võimaldab nimetada Ameerika Ühendriikides eelistatud importijad.
(2) Kõnealune menetlus tuleks kasutusele võtta 2004. aastal toimuva ekspordi jaoks ning tuleks kindlaks määrata sellega seotud täiendavad eeskirjad.
(3) Impordi haldamiseks teevad Ameerika Ühendriikide pädevad asutused vahet Uruguay vooru alusel Euroopa Ühendusele antud lisakvoodi ja Tokyo voorust tulenevate kvootide vahel; ekspordilitsentside väljaandmisel tuleks vajaduse korral silmas pidada teatavate tooterühmade jaotumist vastavalt kvoodi laadile.
(4) Et tagada kõnealuse erikorra alusel taotlusi esitavatele ettevõtjatele stabiilsus ja turvalisus, on asjakohane määrata kindlaks kuupäev, mil taotlused loetakse määruse (EÜ) nr 174/1999 artikli 1 lõike 1 kohaldamisel esitatuks.
(5) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Uruguay voorus sõlmitud lepingutest tuleneva I lisas osutatud lisakvoodi (edaspidi "UR-kvoot") ning algselt Tokyo vooru tulemusena Ameerika Ühendriikide poolt Austriale, Soomele ja Rootsile Uruguay vooru XX nimekirjas antud I lisas osutatud tariifikvootide (edaspidi "TR-kvoot") alusel 2004. aastal Ameerika Ühendriikidesse eksporditavate CN-koodi 0406 alla kuuluvate toodete ekspordilitsentsid antakse välja vastavalt määruse (EÜ) nr 174/1999 artikli 20 sätetele.
Artikkel 2
1. Ajutiste ekspordilitsentside taotlused tuleb esitada pädevatele asutustele 1.-10. septembrini 2003. Kõnealused taotlused võetakse vastu üksnes juhul, kui need sisaldavad kõiki määruse (EÜ) nr 174/1999 artikli 20 lõikes 2 nimetatud üksikasju ja dokumente.
2. Kui I lisa 2. veerus nimetatud ühe ja sama tooterühma saadaolev kogus on jaotatud UR-kvoodi ja TR-kvoodi vahel, võivad litsentsitaotlused hõlmata vaid üht nendest kvootidest ning taotlustes tuleb märkida asjaomane kvoot ja I lisa 3. veerus esitatud rühma ja kvoodi tähis.
3. Litsentsitaotlused ei tohi hõlmata rohkem kui 40 % asjaomase tooterühma ja kvoodi puhul I lisa 4. veerus märgitud saadaolevast kogusest.
4. Taotlus võetakse vastu üksnes juhul, kui taotleja kinnitab kirjalikult, et ta ei ole esitanud sama tooterühma ega sama kvoodi kohta teisi taotlusi ega kavatse seda teha. Kui taotleja esitab ühes või mitmes liikmesriigis sama tooterühma ja sama kvoodi kohta mitu taotlust, loetakse kõik tema taotlused kehtetuks.
5. Lõigetes 1 ja 2 nimetatud üksikasjad esitatakse II lisas toodud näidise kohaselt.
6. Määruse (EÜ) nr 174/1999 artikli 1 lõike 1 kohaldamisel loetakse kõik tähtajaks esitatud avaldused esitatuks 1. septembril 2003.
Artikkel 3
Liikmesriigid teatavad komisjonile viie tööpäeva jooksul alates taotluste esitamise tähtaja lõpust iga I lisas märgitud tooterühma ja vajaduse korral kvoodi kohta esitatud taotlustest. Kõik teated, sealhulgas teated taotluste puudumise kohta, saadetakse teleksi või faksi teel III lisas esitatud näidisvormil. Teade sisaldab iga rühma ja vajaduse korral iga kvoodi kohta järgmist:
- taotlejate nimekiri,
- iga taotleja poolt taotletud kogused, jaotatuna piimatoodete eksporditoetuste nomenklatuuri koodi ja Ameerika Ühendriikide Ühtlustatud Tariifitabeli (2003) kohase kirjelduse põhjal,
- kõnealuste toodete kogused, mis asjaomane taotleja on eelmise kolme aasta jooksul eksportinud,
- taotleja poolt määratud importija nimi ja aadress ning märge selle kohta, kas importija on taotleja filiaal.
Artikkel 4
Komisjon määrab vastavalt määruse (EÜ) nr 174/1999 artikli 20 lõigetele 3-5 viivitamata kindlaks litsentside väljaandmise ja teatab sellest liikmesriikidele hiljemalt 31. oktoobril 2003.
Artikkel 5
Käesoleva määruse artiklis 3 ja määruse (EÜ) nr 174/1999 artikli 20 lõikes 2 osutatud teavet kontrollitakse enne alaliste litsentside väljaandmist ja hiljemalt 31. detsembril 2003.
Kui leitakse, et ajutise litsentsi saanud ettevõtja on esitanud ebaõiget teavet, tühistatakse litsents ja tagatist ei tagastata.
Artikkel 6
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. august 2003

Labels: 3
17
18